text: Melodien.
  Aksel Agerby døde i 1942, og derfor kan melodien først vises her efter 2012.
  Teksten.
  &lt;poem&gt;
  Jeg er havren, jeg har bjælder på
  mer end tyve tror jeg på hvert strå
  Bonden kalder dem for mine fold.
  Gud velsigne ham den bondeknold.
  Jeg blev sået, mens glade lærker sang
  over grønne banker dagen lang.
  Humlen brumled dybt sin melodi
  og et rylefløjt gled ind deri
  Mens i dug jeg groede fod for fod
  groede sangen sammen med min rod
  den, som ydmyg lægger øret til
  hører lærkens triller i mit spil.
  Det kan kolde hjerner ej forstå
  Jeg er lærkesangen på et strå,
  livets rytme døbt i sommerdræ
  mer end gumlekost for øg og fæ
  Jeg er ven med dug og grødevejr
  ven med landets lyse bøgetræer
  ven med al den danske sæd, der gror
  øst for hav og vest for sund og fjord.
  Jeg får solens sidste lange blink
  før den dukker ned bag gullig brink
  og når aftenklokken ringer fred
  står jeg på min tå og ringler med.
  Jeg skal ringle barnet til dets seng
  ringle tågen på af sump og eng
  ringle freden over hjemmet ind
  ringle bønnen frem i fromme sind
  Jeg er havren. Mine bjælder går
  over lyse vange år for år
  ringler om, hvor sang og kærve gror
  herligt sammen på den danske jord
  &lt;/poem&gt;